**Συνάντηση με την Αντιπροσωπεία της Ε.Ε**

**Χαιρετισμός**

**Αξιότιμοι εκπρόσωποι των θεσμών της Ευρωπαϊκής Ένωσης και των Κρατών Μελών,**

Εκ μέρους του Ευρωπαϊκού Φόρουμ Ατόμων με Αναπηρία, θα ήθελα να σας ευχαριστήσω για αυτή την ευκαιρία να απευθυνθώ σε εσάς στο πλαίσιο της 18ης Διάσκεψης των Συμβαλλομένων Κρατών στη Σύμβαση του ΟΗΕ για τα Δικαιώματα των Ατόμων με Αναπηρία (CRPD).

Κατά τη διάρκεια του της συνεδρίασης στο Φόρουμ της Κοινωνίας των Πολιτών το διεθνές αναπηρικό κίνημα μοιράστηκε ένα μήνυμα που ήταν τόσο σαφές όσο και επείγον: βρισκόμαστε αντιμέτωποι με μια κρίσιμη και ανησυχητική συγκυρία.

Το παγκόσμιο πολιτικό πλαίσιο έχει επιδεινωθεί σημαντικά για τα άτομα με αναπηρία και τις αντιπροσωπευτικές τους οργανώσεις. Σε πολλές περιοχές, παρατηρούμε ότι ο χώρος δράσης της κοινωνίας των πολιτών συρρικνώνεται. Ορισμένες πολιτικές δυνάμεις, τόσο εντός όσο και εκτός Ευρώπης, επιτίθενται στα ίδια τα θεμέλια των φιλελεύθερων και συμπεριληπτικών δημοκρατιών, υπονομεύοντας τις οργανώσεις της κοινωνίας των πολιτών και τη συνηγορία - που αποτελεί την ουσία του καθοδηγητικού μας συνθήματος: **«Τίποτα για εμάς χωρίς εμάς».**

Αυτές οι πολιτικές που είναι κατά της ποικιλομορφίας, της ισότητας και της συμπερίληψης δεν είναι απλώς απειλές ή σκληρή ρητορική. Οι χρηματοδοτικές περικοπές της USAID, για παράδειγμα, είχαν τεράστιες συνέπειες για εκατομμύρια άτομα με αναπηρία σε ολόκληρο τον κόσμο, συμπεριλαμβανομένης της Ανατολικής Ευρώπης και των γειτονικών μας περιοχών.

Έχουμε μέλη εντός της Ευρωπαϊκής Ένωσης που λαμβάνουν ελάχιστη ή και καθόλου χρηματοδότηση ώστε να λειτουργούν ως ανεξάρτητες αντιπροσωπευτικές οργανώσεις.  
Και ο φόβος είναι υπαρκτός. Πολλές οργανώσεις ατόμων με αναπηρία διστάζουν να μιλήσουν, φοβούμενες ότι μπορεί να χάσουν τη χρηματοδότησή τους.

Πρέπει επίσης να αναγνωρίσουμε μια ευρύτερη αλλαγή στις πολιτικές προτεραιότητες. Στην Ε.Ε. παρατηρούμε μια στροφή μακριά από πολιτικές που προάγουν την κοινωνική συνοχή και την ισότητα. Αντίθετα, η άμυνα, η ασφάλεια και η οικονομική ανταγωνιστικότητα κυριαρχούν στην πολιτική ατζέντα της ΕΕ.

Κατανοούμε την πολυπλοκότητα των σημερινών γεωπολιτικών προκλήσεων, αλλά πρέπει να είμαστε σαφείς: η περιοχή μας δεν θα είναι ούτε ανταγωνιστική ούτε ασφαλής αν συνεχίσουμε να αποκλείουμε τις περιθωριοποιημένες κοινότητες.

Η Ε.Ε. προβάλλεται εδώ και χρόνια ως υπέρμαχος των ανθρωπίνων δικαιωμάτων. Για να επιδείξει πραγματική ηγεσία, η Ε.Ε. και τα Κράτη Μέλη της πρέπει να ξεπεράσουν τις δηλώσεις υποστήριξης. Χρειαζόμαστε **δράση.** Διότι η CRPD **δεν είναι απλώς μια πρόταση**. Είναι ένα **νομικά δεσμευτικό εργαλείο** που πρέπει να εφαρμόζεται σε όλους τους τομείς πολιτικής.

Αυτό σημαίνει την υιοθέτηση πολιτικών, σε ευρωπαϊκό και εθνικό επίπεδο, που κατοχυρώνουν νομικά τα δικαιώματα των ατόμων με αναπηρία. Σημαίνει την εξασφάλιση βιώσιμης, μακροπρόθεσμης χρηματοδότησης για τις οργανώσεις των ατόμων με αναπηρία, αυτές που είναι οι πλέον κατάλληλες για να προωθήσουν την αλλαγή, διότι φέρνουμε τις βιωμένες εμπειρίες των ατόμων με αναπηρία.

Χρειαζόμαστε επειγόντως μια **ισχυρή δεύτερη φάση της Στρατηγικής της ΕΕ για τα Δικαιώματα των Ατόμων με Αναπηρία**, με νέες εμβληματικές πρωτοβουλίες και δράσεις που να ανταποκρίνονται στην πραγματικότητα που αντιμετωπίζουν καθημερινά τα άτομα με αναπηρία.

Χρειαζόμαστε, επίσης, **έναν νέο προϋπολογισμό της ΕΕ** που θα αντανακλά τις θεμελιώδεις ευρωπαϊκές μας αξίες. Πρέπει να δίνει προτεραιότητα στη συμπερίληψη, τη συμμετοχή, την ανεξάρτητη διαβίωση και την προσβασιμότητα - όχι μόνο εντός των συνόρων της ΕΕ, αλλά και στις διεθνείς συνεργασίες της. Η CRPD πρέπει να ενσωματωθεί σε όλα τα χρηματοδοτικά εργαλεία, την αναπτυξιακή συνεργασία, την πολιτική διεύρυνσης και την ανθρωπιστική βοήθεια.

Συνοπτικά, χρειαζόμαστε την Ε.Ε. και όλα τα Κράτη Μέλη της **να ηγηθούν με το παράδειγμά τους,** στηρίζοντας την εφαρμογή της CRPD και το έργο του αναπηρικού κινήματος.

**Αξιότιμοι εκπρόσωποι,** η COSP είναι κάτι πολύ περισσότερο από μια Διάσκεψη. Είναι μια στιγμή απολογισμού και συσπείρωσης. Σας καλούμε να αξιοποιήσετε αυτή την ευκαιρία για να επαναβεβαιώσετε τις αξίες της Ευρώπης. Συνεργαστείτε μαζί μας για να διασφαλίσουμε ότι η Ε.Ε. μπορεί να είναι ένας τόπος όπου τα άτομα με αναπηρία, σε όλη τους την ποικιλομορφία, είναι ισότιμοι πολίτες - με φωνή, με οργανώσεις που υποστηρίζονται και με δικαιώματα που προστατεύονται.

Μπορείτε να υπολογίζετε στο EDF και σε όλα τα μέλη μας ως **αξιόπιστους εταίρους** για την επίτευξη αυτού του στόχου. **Ας μην χάσουμε την πρόοδο που έχουμε πετύχει. Ας προχωρήσουμε μπροστά.**

**Σας ευχαριστώ.**